_:n7625f128668547cb9637b02001e4adbdxb0
<http://schema.org/articleBody>
"संजय लीला भंसाली की फिल्म पद्मावती पर विवाद इस साल की शुरुआत में ही हो गया था. शूटिंग कर रहे भंसाली को करणी सेना के लोगों ने थप्पड़ मारा था. इसके बाद उनका सेट जलाया गया. अब रिलीज रोकने की बात हो रही है. विवाद की जड़ में एक कथित सीन है जिसमें सपने में पद्मावती को अलाउद्दीन खिलजी से मिलते हुए दिखाया गया था.\r\n\r\nभंसाली ऐसे किसी भी सीन को अपनी फिल्म में होने से इंकार कर चुके हैं. मगर विवाद शांत नहीं हो रहा. फिलहाल इस विवाद के दो पक्ष हैं, एक ओर अभिव्यक्ति की आजादी पर हमले का मामला है दूसरी तरफ इतिहास के साथ छेड़-छाड़. पूरे मुद्दे में कई परतें हैं जिन्हें एक-एक कर समझने की जरूरत है.\r\n\r\n\n\nराजस्थान सरकार ने बताया था पद्मावती को खिलजी की प्रेमिका\r\n\r\nआज बीजेपी को इस मुद्दे पर चाहे जितना राजपूताना गौरव और इतिहास याद आ रहा हो. पद्मावती को खिलजी की प्रेमिका बताने की शुरुआत वसुंधरा राजे सरकार ने की थी. राजस्थान टूरिज्म ने अपनी एक झील का विज्ञापन इसके जरिए किया था. चूंकि वसुंधरा बीजेपी से हैं तो उनकी सरकार की सारी गलतियां राष्ट्रवाद की धारा में धुल जाती हैं. करोड़ों की लागत दांव पर लगाने वाले किसी एक आदमी पर जोर दिखाना आसान होता है.\r\n\r\n\n राजस्थान सरकार का ट्वीट\n\r\n\r\nनहीं है इतिहास में जिक्र\r\n\r\nलगभग सारे इतिहासकार पद्मावती को एक काल्पनिक किरदार बताते हैं. जबकी पद्मावती (कई जगहों पर पद्मिनी) को इतिहास मानने वाले लोग मलिक मोहम्मद जायसी के ग्रंथ ‘पद्मावत’ का हवाला देते हैं.\r\n\r\nजायसी एक सूफी कवि थे जिन्होंने अवधी में पद्मावत लिखी. जायसी की किताब में पद्मावती सिंहल द्वीप (श्रीलंका) की राजकुमारी है. जायसी की पूरी कथा में कहीं भी इतिहास के तौर पर ये इन पात्रों का जिक्र नहीं आता है. सारी कहानी एक राजा था एक रानी थी के मोड में चलती है. पद्मावत के अंत में खुद जायसी इस कहानी को काल्पनिक बताते हैं.\r\n\r\n”तन चितउर, मन राजा कीन्हा. हिय सिंघल, बुधि पदमिनि चीन्हा\r\n\r\nगुरू सुआ जेइ पंथ देखावा. बिनु गुरु जगत को निरगुन पावा?”\r\n\r\nमतलबः आदमी का तन चित्तौड़ है और मन राजा रत्नसेन\r\n\r\nहृदय सिंघल द्वीप है और बुद्धि पद्मिनी\r\n\r\nतोता गुरू है जो रास्ता दिखाता है, \r\n\r\nबिना गुरू के संसार में संसार में किसे परमात्मा मिलता है.\r\n\r\nक्या खिलजी ने आक्रमण किया था?\r\n\r\nअमीर खुसरो के लिखे विवरण में खिलजी के आक्रमण का जिक्र मिलता है मगर इसमें पद्मावती या उसकी प्रेम कहानी का कोई जिक्र नहीं आता. खिलजी का शासन सन 1316 ईसवी में खत्म हो जाता है. जबकि पद्मावत 1520 में लिखा गया है.\r\n\r\nहां, इतिहास में एक राजा रत्नसेन भी हुए हैं. मगर उनकी कहानी जायसी की पद्मावत की कहानी है इस बात का कोई सबूत नहीं है. दूसरी तरफ 14वीं शताब्दी में एक तोते की बात को सुनकर उसके पीछे-पीछे श्रीलंका तक चले जाने वाले राजा की कहानी को कैसे विश्वसनीय माना जा सकता है!\r\n\r\nराजपूत कैसे हुई पद्मावती\r\n\r\nचलिए एक बार को पद्मावती के होने की कहानी को वैसे ही मान लेते हैं जैसे करणी सेना जैसे तमाम गुंडागर्दी करने वाले संगठन कह रहे हैं. अगर पद्मावती श्रीलंका की थी तो राजपूत कैसे हुई? जन्म के आधार पर तो वो सिहंली हुई न. अगर आप ये तर्क दें कि उसकी शादी राजपूत से हुई थी, तो इस आधार पर जोधाबाई मुगल हुईं. जब जोधा-अकबर रिलीज हुई थी तो जोधाबाई के नाम पर राजपूत गौरव की गुंडागर्दी देखने को मिली थी. इतिहास तय करने से पहले एक मानक तय कर लेना चाहिए.\r\n\r\nइसके अलावा एक राजा का अपने राज्य की रक्षा न कर पाना और उसकी पत्नी का इसके बाद आक्रमणकारियों से बचने अपनी जान दे देती है. इस कहानी में करुणा और त्याग तो दिखता है मगर गौरव?\r\n\r\nभंसाली भी नहीं है पाक साफ\r\n\r\nभंसाली इस समय जिस चरमपंथ का नतीजा भुगत रहे हैं, उसे अपने फायदे भुनाने में उन्होंने कोई कसर नहीं छोड़ी है. पद्मावती के ट्रेलर में जिस तरीके से शाहिद कपूर राजपूत होने का मतलब सुपरमैन, टोनी स्टार्क या शक्तिमान जैसा कुछ होना बताते हैं वो घोर जातिवादी है. एक बार को ये माना जा सकता है कि करणी सेना को खुश करने के लिए उन्होंने ऐसा किया.\r\n\r\nमगर फिल्म बाजीराव मस्तानी की शुरुआत में ही वॉइस ओवर आता है कि चेहरे पर चितपावन ब्राह्मणों सा तेज. उनसे पूछा जाना चाहिए कि ब्राह्मण होने पर किसी के चेहरे में कौन सा अलग तेज पैदा हो जाता है और भंसाली जी को इसके दर्शन सर्वप्रथम कहां हुए? अब उसी प्रकार के तेज का प्रदर्शन उनकी फिल्म को रोक रहा है.\r\n\r\nइसके अलावा अलाउद्दीन खिलजी राजस्थान के भारत के मैदानों में ध्रुवीय प्रदेशों वाले फर के कोट पहने हुए है. उसके खेमे में ऑस्ट्रेलियन लव बर्ड है. फिल्म बाजीराव मस्तानी में पूरी फिल्म में बुंदेलों के लिए राजपूत शब्द इस्तेमाल किया जाता है. पेशवाओं का नाच तो दिखाया जाता है मगर उनके समय में चितपावन ब्राह्मण होने के चलते हुए भेदभाव को पूरी तरह से गायब कर दिया जाता है.\r\n\r\nकुल मिलाकर पद्मावती चरमपंथ और मिथक को इतिहास मानने के पागलपन का शिकार हो चुकी है जिसको फैलाने में एक दो आहुतियां खुद संजय लीला भंसाली ने भी डाली हैं"
<https://hindi.firstpost.com/special/no-historians-have-mentioned-padmavati-before-1540-sanjay-lila-bhansali-has-also-manipulated-many-historical-facts-in-his-film-66203.html>